
Vezető európai vállalatok részvény visszavásárlási bejelentéseinek abnormális hozamai

Kulcsszavak: részvény visszavásárlás; tőkeszerkezet; adósságfinanszírozás; adózás
Jelen dolgozatban azon kérdésekre keresem a választ, hogy a vezető európai vállalatok legfrissebb nyílt piaci részvény visszavásárlási bejelentései milyen átlagos rövid távú hatással vannak a részvényárfolyamokra, illetve milyen vállalatspecifikus tényezők befolyásolják a piaci hatásokat. A Stoxx Europe 600 részvényindexben szereplő 76 vezető európai vállalat legaktuálisabb nyílt piaci visszavásárlási bejelentéseinek mintáján az eseményelemzés módszertanának használatával a 3 napos eseményablakban 1,11 százalékos átlagos kumulált abnormális hozamot mutattam ki. A szakirodalom eddigi eredményeitől elmaradó mértékű pozitív piaci hatást a mintában felülreprezentált 2023-as és 2024-es bejelentések esetében megfigyelt, korábbi évekhez képest visszaeső abnormális hozamokkal, illetve a mintában szintén jelentős részaránnyal bíró Egyesült Királyság, Franciaország és Németország vezető vállalatainak bejelentései esetében tapasztalt szerényebb abnormális hozamokkal magyarázom. A piaci hatásokat befolyásoló vállalatspecifikus tényezők lineáris regressziókkal való tesztelése során az eredmények egyértelműen alátámasztják a tőkeszerkezet elméletet. Következésképp, a vezető európai vállalatok körében a piac kiemelkedően díjazza azon cégek nyílt piaci visszavásárlásait, amelyek a bejelentésig nem optimális mértékben használták ki az adósságból való finanszírozás adózási előnyeit.



